पाएं अपने शहर की ताज़ा ख़बरें और फ्री ई-पेपरडाउनलोड करें
कोविड के बढ़ते कहर के बीच अस्पतालों में भर्ती मरीजों का तनाव खत्म करने के लिए तरह-तरह के जतन हो रहे हैं। शुक्रवार को कोटा विश्वविद्यालय में बने कोविड केयर सेंटर का माहौल ही बदला-बदला सा था।यहां भक्ति की बयार बह रही थी। शाम होते ही पूरा सेंटर 'ओम जय जगदीश हरे' की धुन से गूंज उठा। इस दौरान पीपीई किट में मेडिकल स्टाफ के साथ मरीजों ने भी प्रभु का गुणगान करते हुए इस महामारी से मुक्ति के लिए प्रार्थना की। सामूहिक आरती हुई। इससे मरीजों का तनाव तो दूर होगा ही, माहौल भी बदलेगा। इसके अलावा, इस सेंटर में योग-ध्यान, गीत-संगीत के माध्यम से भी मरीजों के लिए माहौल सामान्य बनाने का प्रयास होता है।
चिकित्सा विभाग विभाग व एलन स्टूडेंट्स वेलफेयर सोसायटी (एएसडब्ल्यूएस) की ओर से तैयार इस कोविड केयर सेंटर में मरीजों व तीमारदारों को पाॅजिटिव माहौल देने का प्रयास किया जा रहा है। ताकि मरीज अच्छा महसूस करें और जल्द स्वस्थ होकर घर लौटें। इसे ध्यान में रखते हुए केयर सेंटर में मरीजों के लिए तैयार किए गए वार्डों में एलईडी टीवी लगाए गए हैं। इसके अलावा तीमारदारों की सेहत बनी रहे, इसके लिए एलन कॅरियर इंस्टीट्यूट के योग विशेषज्ञों द्वारा प्रतिदिन सुबह योगाभ्यास कराया जा रहा है। म्यूजिक सिस्टम से माहौल खुशनुमा बनाया जा रहा है। यहां एक मंदिर भी स्थापित किया गया है, जिसमें सुबह शाम आरती की जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn